runetrust/blame-folketinget-dk huggingface dataset:
Dennis Flydtkjær (DF), 2021-05-04:
Der tror jeg egentlig, det er oplagt, at skolen nok skal lave et eller andet forløb, hvor man får indhentet nogle af de her ting, og det kommer nok til at tage noget tid, før man får indhentet det, men jeg tror altså ikke, at det primære redskab skal være privat lektiehjælp og så motiveret af et skattesystem.
Simon Kollerup (S), 2021-03-17:
Jeg kan derfor oplyse spørgeren om, at jeg også på baggrund af spørgsmålet, som bliver rejst her i Folketingssalen i dag, agter at bede Erhvervsstyrelsen om at få præciseret det i Virksomhedsguiden og andre relevante steder, hvilke muligheder der er for virksomheder, der ønsker at afvikle udendørs arrangementer og idrætsarrangementer inden for de gældende regler.
Dennis Flydtkjær (DF), 2019-12-11:
Så kunne man jo have startet med at genindføre det og så sætte et arbejde i gang og se, om man kunne gøre det bedre eller mere forudsigeligt eller mere simpelt eller kunne ramme det mere jævnt ud over virksomhederne – for det var rigtigt nok, at det var et problem med det gamle cirkulære.
Ulla Tørnæs (V), 2004-11-19:
Jeg vil slutte af med at sige, at jeg ser frem til udvalgsbehandlingen, og jeg kan forstå, at nogle ordførere mener, at bemærkningerne til lovforslaget ikke fuldt ud lever op til de informationer, som man ønsker for at kunne tage endelig stilling til lovforslaget.
Keld Albrechtsen (EL), 2000-10-05:
Og er ministeren ikke enig i, at vi med det voldsomme tempo, som ministeren har på, risikerer, at de østeuropæiske lande stilles over for valget mellem pest og kolera; de stilles over for valget mellem et medlemskab på uanstændigt dårlige betingelser eller at stå udenfor på lige så dårlige betingelser.
Nicolai Wammen (S), 2019-12-18:
Ud over det, som er en del af finansloven – og i øvrigt vil jeg gerne kvittere for, at Dansk Folkeparti også bakkede op om den del om kommuneaftalerne – giver vi et samlet løft på 2,2 mia. kr., som jo gør, at når der kommer flere ældre i de kommende år, følger pengene med.
Jørgen Arbo-Bæhr (EL), 2006-10-27:
Nu hørte jeg ministeren i sin svartale sige om hele det her spørgsmål om bemyndigelse og bekendtgørelse, at begrundelsen for, at det er udformet på den her måde – ifølge ministeren – er, at man så at sige overfører ansvaret fra embedsmændene direkte til ministerens bord i form af en bekendtgørelse.
Line Barfod (EL), 2003-12-16:
Både af ministeren og også generelt af de partier, der er for det her forslag, blev der ved førstebehandlingen talt om, at det, man nu gjorde, var, at man tilgodeså folks faktiske behov, og at det var meget vigtigt, at man nu med moderne teknik osv. ikke behøvede at runde op og ned, men kunne give nøjagtige beløb.
Morten Østergaard (RV), 2020-06-22:
Jeg vil godt vende tilbage til den diskussion, der var gang i, hvor fru Aaja Chemnitz Larsen forklarede, at der på en eller anden måde er en sammenhæng imellem, at USA ser en mulighed for at komme ind med en hjælpepakke og så fraværet af et tilstrækkelig tæt partnerskab mellem Danmark og Grønland.
Jens Peter Vernersen (S), 2003-02-04:
et bud på, om man fra Det Konservative Folkeparti og fra hr. Kaj Ikast vil sige: Disse mange aflysninger, vi har set, skal simpelt hen stoppe fra næste mandag eller fra på fredag. At man ligesom kunne sige: Det er det, vi forlanger fra Det Konservative Folkeparti.
Helle Thorning-Schmidt (S), 2007-05-31:
Vi synes, at det er godt, at der er kommet flere studerende, men vi synes ikke, at det er så godt, at der er kommet flere på førtidspension, og det havde jeg egentlig heller ikke opfattelsen af at hverken Venstre eller De Konservative syntes var godt – at mennesker kom på førtidspension.
Kamal Qureshi (SF), 2011-05-26:
Nu sagde fru Pia Adelsteen, at i Dansk Folkeparti var der ikke nogen, der havde noget mod menneskerettigheder, så jeg vil bare lige tillade mig at bruge min korte bemærknng på at læse et citat op fra 2000 af Dansk Folkepartis medlem, hr. Søren Krarup, som siger: »Menneskerettighederne er vor tids fordærvsmagt, djævelen i skikkelse af en humanitær lysengel, forfalskningen og sammenblandingen af Gud og menneske, himmel og jord.«
Inger Støjberg (V), 2018-11-02:
Der er også kommuner, der siger, at de sådan set ønsker at afholde de her ceremonier og ser frem til at afholde de her ceremonier, og det er vel derfor, at Kommunernes Landsforening jo ikke på vegne af alle 98 kommuner siger, at vi ønsker ikke at afholde de her ceremonier.
Sigurd Agersnap (SF), 2024-01-25:
Jeg synes jo bare, at når man læser om det skattestop, der står i regeringsgrundlaget, så handler det om, at hvis man indfører en skat, skal provenuet fra skatten føres tilbage til samme sektor, og derfor er mit spørgsmål: Kan ministeren ikke se logikken i at indføre en skat på finansielle transaktioner og så eventuelt med respekt for det skattestop, man har indgået, sige, at så må man kompensere sektoren på anden vis?
Kristian Thulesen Dahl (DF), 2019-11-12:
Og hvis det bliver sådan, at statsministeren på de sociale medier og også her i salen siger, at de her mennesker ikke har noget at gøre i Danmark, og de samtidig lander ude i Kastrup i Københavns lufthavn, vil den danske befolkning jo nok stå lidt måbende tilbage.
Troels Ravn (S), 2014-01-16:
Selv om der primært er tale om en principiel ændring, imødekommer vi med lovforslaget Danske Skoleelevers opfordring til, at elever på de danske friskoler får en lignende lovbunden ret til at nedsætte elevråd, holde plenummøder, oprette talsmandsordninger eller lignende.
Morten Bødskov (S), 2013-05-02:
Ved siden af de strafferetlige aspekter, som Straffelovrådet har foretaget en grundig vurdering af, giver beslutningsforslaget også anledning til overvejelser om de vidtrækkende økonomiske konsekvenser, som den foreslåede ændring af kumulationsreglerne vil have.
Maria Reumert Gjerding (EL), 2017-04-04:
Vi står over for en meget stor grøn omstilling af vores samfund, og det er en omstilling, der er fyldt med muligheder; det er en omstilling, der er fyldt med perspektiver; det er en omstilling, der giver mulighed for nye arbejdspladser, mindre forurening og et grønnere samfund.
Karina Lorentzen Dehnhardt (SF), 2021-02-23:
Vi ved jo godt, at der er meget værdi i åbne data, og flere åbne data har både et stort potentiale for det private, men også for det offentlige og for borgerne og for forbrugerne, fordi det er noget af det, der kan betyde, at vi kan indrette services og produkter bedre.
Bjørn Brandenborg (S), 2025-12-02:
Hvis man skal tænke lidt på, hvad fru Mette Thiesen måske ville synes, hvis man skulle lave det på udlændingeområdet, så ville det svare til, at man satte SOS Racisme og Refugees Welcome til at give Dansk Folkeparti gode råd til, hvordan man bedst kan skabe en god integration.
Pia Olsen Dyhr (SF), 2008-11-07:
Så kan man være sikker på, at SF vil bakke op om den ene del, nemlig det om terrorbekæmpelse, og det tror jeg faktisk at et ret bredt flertal i Folketinget vil gøre, hvilket jo vil være glimrende, mens vi så vil have den anden del, hvor vi vil få den reelle uenighed.
Franciska Rosenkilde (ALT), 2023-10-05:
Og hvordan kan det være ansvarligt, at en statsminister i sin åbningstale taler om Aula i 20 minutter, men om klima og havdød i 9 sekunder, altså taler længe om en, ja, irriterende it-platform, som statsministerens parti i øvrigt selv har været med til at skabe, i forhold til få sekunder om den største krise i menneskets historie?
Ole Birk Olesen (LA), 2022-09-15:
Det er dejligt, at vi er enige om, at hvis der er en inflation på 9 pct. og man kun må hæve huslejen med 4 pct., så tjener man færre penge, ikke flere penge, og hvis man hæver huslejen med 9 pct. og der er en inflation på 9 pct., så tjener man ikke flere penge; så bevarer man bare huslejens værdi som udlejer.
Tom Behnke (KF), 2010-01-12:
Jeg behøver ikke at gå i detaljer med forslagets enkelte dele – det har ordførere før mig gjort – men vil konkludere og sige, at vi fra konservativ side kan støtte forslaget, som alt andet lige jo må give tillid og respekt både hos klagerne, hos borgerne i al almindelighed og ikke mindst hos politifolkene.
Susie Jessen (DD), 2024-05-15:
Der er en helt særlig drivkraft i øboerne, som man med det samme mærker, når man besøger øerne, og det er måske også derfor, at vi i Landdistriktsudvalget og Udvalget for Småøer altid er glade for at besøge øerne og høre, hvad lige præcis de har at byde på, og hvordan de kan udvikle sig bedre.
Peder Hvelplund (EL), 2016-04-01:
Jeg kunne bare godt tænke mig at høre, når nu ordføreren siger, at det vigtigt at få sådan en aftale, om Dansk Folkeparti har nogle krav til, hvad der skal til, for at vi kan lave en aftale med den irakiske regering om udlevering af fanger, så de ikke bliver udleveret til tortur og dødsstraf.
Lars Boje Mathiesen (UFG), 2023-10-24:
Når det her er et lovforslag, som kommer til at køre fremover, undrer jeg mig over, at man så kun har sat midler af til udgifter for en 2-årig periode til de anlægsinvesteringer, der skal ske ude i kommunerne specifikt på grund af den her ændring og ikke generelt.
Merete Riisager (LA), 2012-12-13:
I forhold til det her med, om Liberal Alliance mener, at staten skal betale mere til de frie grundskoler, vil jeg sige, at det er sådan, at alle børn går i skole, og et barn, der går i en fri grundskole, får færre midler af det offentlige end et barn, der går i folkeskole.
Simon Emil Ammitzbøll (RV), 2008-04-09:
Vi stiller som sagt et ændringsforslag for at få delen med omvendt bevisbyrde ud, men vi er meget glade for, at Enhedslisten har fremsat det her forslag, og hvis der i løbet af udvalgsbehandlingen kan komme andre ideer frem til, hvordan vi kan sikre offentligt ansattes ytringsfrihed, så er vi også meget åbne over for at diskutere det.
Mette Frederiksen (S), 2020-05-12:
Altså, når der er et opholdsforbud, og når der i øvrigt er restriktioner på baggrund af corona, skal den lov jo overholdes, og det er ligegyldigt, om det er en mor med børn eller det er mennesker, der ønsker at bede eller samles i en religiøs sammenhæng.
Ole Vagn Christensen (S), 1998-11-25:
Men så synes jeg nok, da vi begyndte at snakke lidt om kapacitet og omkring det her med, om det nu kan være bæredygtigt og det med andre lande og den slags ting, at man godt kunne få opfattelsen af, at det handlede om: Jamen det skal vi bare have lov til.
Svend Heiselberg (V), 2003-11-06:
Det er amternes opgave, så det overlader vi trygt til dem. Og så synes jeg, at hvis det er sådan, at de har store problemer med det, så har de jo en opgave ligesom en hvilken som helst anden virksomhed med at forsøge at rationalisere og få noget ud af de penge, som de har at arbejde med.
Orla Hav (S), 2014-05-20:
Jeg skal ikke kloge mig på, hvor langt kortene er henne i processen, jeg nævner bare, at vi nu endelig har fået lavet en aftale, som sætter gang i udmøntningen af det her på et realistisk grundlag, og det første, man oplever, er så, at vi nu skal problematisere det yderligere, i forhold til om vi nu har kortene fra starten af.
Birthe Skaarup (DF), 1998-11-26:
Med hensyn til styrkelsen af det frie sygehusvalg står der i lovforslagets bemærkninger, at patienter vil have mulighed for under visse forudsætninger - hvad er disse forudsætninger - at vælge behandling på sygehusafdelinger, som varetager lands- og landsdelsfunktioner.
Sonja Mikkelsen (S), 1999-03-19:
Og hvis det går sådan, som hr. Arne Melchior nævner, at vi ikke kan vedtage busloven inden sommerferien, vil det betyde, at man fortsat vil køre efter den nuværende lov, og at Persontrafikrådet har at rette sig efter den nuværende lov i sine afgørelser.
Claus Hjort Frederiksen (V), 2002-05-23:
Der er flere ordførere, der har rejst det spørgsmål, om vi agter at bruge denne her udlændingedebat som murbrækker for at nedbryde det danske arbejdsmarked eller nedbryde det danske socialsystem, og hertil kan jeg forsikre, at det ikke er på dagsordenen, og at det ville ligge os meget fjernt.
Mikkel Bjørn (DF), 2024-01-23:
Hvis ministeren er enig i det forhold, som jeg synes er rimelig sådan baseret på almindelig sund fornuft – jeg tror, de fleste danskere er enige i det rimelig basale vilkår – hvorfor skal det offentlige så bruge sådan nogle mærkværdige, besynderlige begreber, når køn ikke er noget, vi tildeles, men derimod noget, vi fødes med?
Aage Frandsen (SF), 1997-10-29:
Men der er også grund til at gøre opmærksom på, at når man laver denne udbygning, som er rigtig efter vores opfattelse, skal man også være meget opmærksom på, hvad man kan kalde den folkeoplysende del af det, der ligger i uddannelsen, for det er under alle omstændigheder en central del af uddannelsen af folkebiblioteksfolk.
Karsten Hønge (SF), 2019-03-14:
Men det er jo klart, at det kan anskues fra flere vinkler, og jeg synes egentlig, at SF's holdning godt kan opsummeres i høringssvaret fra Rådet for Sikker Trafik, hvor de skriver: »Rådet er enig i lovforslagets betragtninger om, at der knytter sig modsatrettede hensyn i sagen: På den ene side ønsket om at mindske tidsforbruget i transportsektoren og begrænse antallet af farlige overhalinger og på den anden side risikoen for, at den højere hastighed blandt lastbiler mv. vil føre til flere ulykker.«
Ellen Trane Nørby (V), 2013-04-03:
Jeg vil egentlig gerne følge op på det spørgsmål, som hr. Torsten Schack Pedersen stillede angående den måde, som SKAT agerer på, og som det fremgår af dagspressen, handler det om, at SKAT i flere sager går ind og forhandler med virksomheder og personer om, hvor meget de skal betale i skat.
Karen Ellemann (V), 2008-04-22:
Vi skal have kritik, tag ikke fejl af det, for vi kan altid gøre det bedre, men kritikken skal bringe os videre, og her glæder jeg mig over hr. Naser Khaders mere konstruktive tilgang til tingene, eksempelvis forslaget om et videncenter for integration, som vi jo stort set har vedtaget i enighed gennem satspuljeforhandlingerne.
Margrethe Vestager (RV), 2006-02-08:
Der kan man læse i evalueringen, at der er tilfredshed med den mundtlige matematikprøve, som nogle lærere mener i høj grad afspejler den daglige undervisning, mens andre mener, at den påvirker undervisningen positivt med elevaktiverende arbejdsformer og samarbejde mellem elever.
Henriette Kjær (KF), 2000-10-26:
Det er nemlig fuldstændig rigtigt, at den her sag blev rejst af forbrugermagasinet »Boomerang« på TV 2, og der stillede den ene ordfører sig op efter den anden og sagde, at der simpelt hen skulle gøres noget ved det her. Og der synes jeg bare, at det er en lidt billig omgang, at man, når så vi kommer og skal trække i snorene, ikke vil gøre noget alligevel.
Pernille Rosenkrantz-Theil (EL), 2007-02-23:
Jeg synes, at det er fuldstændig hen i vejret, at man ikke tager hensyn til, at der er en gruppe mennesker, der har knoklet en vis legemsdel ud af bukserne og derfor ikke kan hænge sammen længere, som selvfølgelig skal have ret til i vores rige samfund at trække sig tilbage i en alder af 60 år på ordentlige vilkår.
Nikolaj Villumsen (EL), 2014-03-25:
Jeg har selv oplevet, at det faktisk har haft en konsekvens, at svenskerne har truffet den beslutning, for det var f.eks. en samlet svensk delegation, der i Europarådet sørgede for, at vi i vores samarbejde med Marokko krævede, at Marokko overholdt FN's vedtagelse.
Jann Sjursen (KRF), 1998-03-27:
Den slags forslag er i virkeligheden med til at lægge gift for en rigtig debat om, hvordan vi i højere grad får ændret vores adfærd, så den bliver mindre miljøbelastende. Jeg synes også, det er vigtigt at gøre opmærksom på, at miljøafgifter altså har den hage ved sig, at de ofte vender den tunge ende nedad, og at det derfor fordelingsmæssigt skal sikres, at f.eks. socialt udsatte grupper ikke bliver ramt uforholdsmæssigt hårdt af disse afgifter.
Morten Østergaard (RV), 2006-05-10:
Lad mig derfor afslutte med at sige, at det her netop er et forslag, som på bedste liberale maner, kunne man fristes til at sige, nu hvor vi i hvert fald har en liberal minister på området og en delvis liberal regering, siger til folk: Skab jer en tilværelse, så er der også rum i vores samfund til jer.
Vivi Kier (KF), 2010-05-27:
Jeg må sige endnu en gang, at jeg siger nej til endnu et nyt forbud fra Socialdemokratiet, og jeg må sige igen, som jeg sagde i mit spørgsmål, at det kan undre mig, at man valgte at sige ja til at udskyde en revision af rygeloven, for det havde jo været en oplagt mulighed for Socialdemokraterne til at sige: Nej, vi vil gerne have den revideret nu, for vi vil have langt flere forbud ind, end der allerede eksisterer.
Ole Birk Olesen (LA), 2020-01-14:
Nu siger jeg det igen: Hvis man synes, at der er noget, der er for dårligt, og at det skal laves om, altså hvis man synes, at en ordning, der giver vederlag til kommunalbestyrelsesmedlemmer, når de ikke passer deres arbejde, er dårlig, så stemmer man da for afskaffe den.
Mai Mercado (KF), 2019-12-11:
Jeg sad og kom til at tænke på, at hvis folk nu sidder rundtomkring derude og ser debatten, kan de måske godt få det indtryk, bl.a. fordi der bliver stillet meget få spørgsmål, at man i virkeligheden ikke er så deltagende i diskussionen, men jeg tror virkelig, det er forkert.
Mette Thiesen (DF), 2024-10-03:
Derfor kunne jeg godt tænke mig at spørge statsministeren, når vi nu taler strafreform: Er vi ikke et sted, hvor så kynisk vanvidsbilisme som det, vi taler om eksempelvis i den her ulykke, hvor man ligger og kører ræs – nogle siger 150 km/t., nogle siger 190 km/t., og man må køre 80 km/t., der er vejarbejde, begge er påvirket, de ligger og kører ræs dobbelt, hvor der er ét spor farbart – at det ikke uoverlagt, det er overlagt?
Marianne Jelved (RV), 2011-05-26:
Jeg skal stærkt beklage, og jeg håber, at ministeren vil beklage, at der er skabt den opfattelse, at vi ikke længere kan regne med, at det, embedsmændene fra Justitsministeriet kommer med, er fuldstændig korrekt, når de vurderer f.eks. lovgivningens kvalitet og giver råd.
Rasmus Vestergaard Madsen (EL), 2018-10-23:
Så man kan sige, at hvis man laver en samlet bred portefølje, hvor der ligger en lang række projekter, som vi politisk prioriterer giver rigtig god mening, fordi det handler om at skabe gode liv, men ikke nødvendigvis giver det store afkast, så kan det være, at man lige pludselig får rigtig svært ved at finde de investorer.
Carina Christensen (KF), 2006-02-08:
Jeg synes også, det er helt evident, at når man har været inde helt alene og man bruger den tid, der nu er afsat, til at vise alt, hvad man kan, så må det give en mere sikker vurdering, end hvor man har stået en hel gruppe og har kunnet lytte til hinanden og trække sig selv lidt tilbage eller ikke haft mulighed for at fremhæve sig selv.
Pia Olsen Dyhr (SF), 2013-12-04:
Jeg har sagt, eftersom jeg jo godt kan se, at der ikke er 7 mia. kr. til stede lige nu og her, at jeg synes, vi skal se, hvad vi kan gøre på den korte bane for at forbedre den trafikale situation i forbindelse med Limfjorden på E45, og jeg glæder mig derfor også til at diskutere med bl.a. Venstre, om man er villig til at prioritere bl.a. nogle midler, så vi kan sørge for en bedre trafikafvikling.
Aage Frandsen (SF), 2000-10-24:
Jeg vil også godt nævne, at ved den her omlægning er der nogle virksomheder, der jo får ganske gode gevinster af, at den skat, de nu har udskudt i nogle år, nu beskattes med 30 pct. og ikke med 32 pct. Og det gælder selvfølgelig dem alle sammen, men der er jo nogle, der har kunnet udskyde meget, og dér kunne det være værd at se på en overgangsordning, sådan at de - ud fra de forventninger, de jo havde; at de jo skulle betale 32 pct. - jo også bliver beskattet i en overgangsordning
Ole M. Nielsen (KRF), 2002-03-20:
Det kunne være en høj vurdering af menneskers værdi uanset nationalitet, sprog, religion, evner osv., et åbent sind for andres holdninger, uanset om de skulle være en slags specialister, stor respekt for og investering i forskning, uddannelse og tænkning, inddragelse af anderledes tænkende i beslutningsprocesserne, investering i fremtiden i stedet for i hurtige gevinster, en stor indsats for beskyttelse af miljøet og indsats imod erhvervsbetingede skader og sygdomme, indsats for de svagestes muligheder for at færdes i samfundet og for sikkerhed i trafikken, omsorg for de psykisk syge og folk med medicinske sygdomme, høj indsats for at øge ligheden, freden, menneskerettighederne og trygheden i hele verden osv. På stort set alle de områder, jeg har nævnt her på en lidt anden måde, end vi måske ellers plejer i debatten,
Orla Østerby (KF), 2018-04-10:
Jeg har talt med mange fra industrien, som jo af naturlige årsager ønskede den anden model, men fra regeringens side har det været vigtigt, at vi lavede en model, så vi vidste, hvor vi stod, når vi var færdige med de her 2 år, for det, vi skal, er, at vi skal se frem til de kommende år.
Lise Bertelsen (KF), 2024-01-30:
Jeg tror på, at vi kan gøre rigtig, rigtig meget, og jeg synes også, jeg lytter mig til, at vi har rigtig mange idéer, vi har hørt ude fra virkeligheden, og som vi vil bringe i spil i de kommende forhandlinger, og jeg vil så også sige, at jeg ser frem til dem snarest.
Jørn Jespersen (SF), 2001-04-27:
Men jeg tror, at der var utrolig mange af dem, der gerne ville have demonstreret, hvis de havde haft en chance for at gøre det, og så havde det jo været et sandt udtryk for, hvilke krav de stiller til fattigdomsorienteret, bæredygtig udvikling - også af det internationale handelssystem.
Torsten Schack Pedersen (V), 2008-11-28:
Forslaget sikrer også, at en virksomhed kan blive givet et påbud om, at en række nærmere bestemmelser i skatte- og afgiftslovgivningen skal efterleves, og hvis det pågældende påbud ikke overholdes, ja, så kan der pålægges daglige bøder, indtil virksomheden efterlever påbuddet.
Aage Frandsen (SF), 2000-11-22:
Derfor er det et spørgsmål om, at det, der skal være på pakkerne, er noget, som man kan bruge til noget, og derfor er det ikke bare at vedtage et beslutningsforslag, der siger, at det skal være ærligt, udførligt og fyldestgørende, men det er et spørgsmål om, hvordan man rent faktisk får det udtrykt, ikke kun på pakkerne, hvor der allerede står, det er sundhedsfarligt, men i det hele taget får oplyst, hvad det er, folk udsætter sig for, når de ryger.
Maria Durhuus (S), 2024-05-03:
Vi er en ny regering sammen, og vi er også nye ordførere, der er blevet valgt ind med stor viden og stort engagement inden for det her område, så er det ikke at sprede unødvendig tvivl, når ordføreren står på Folketingets talerstol og sår tvivl om, om den her arbejdsgruppe overhovedet bliver til noget, når den er funderet i et regeringsgrundlag, og når ordføreren nu i dag har hørt os alle sammen nævne, hvor vigtigt det er, at vi får en bredere viden?
Svend Aage Fauerholdt (DF), 1999-12-10:
Der ligger den strategi fremover, at pvc-produkter skal være uden sundheds- og miljøbelastende tilsætningsstoffer, og det siges også, at affaldssforbrændingsanlæggene så vidt muligt skal friholdes for pvc-affald, og at genanvendelse af pvc skal opprioriteres.
Kenneth Kristensen Berth (DF), 2016-12-08:
Derfor ser jeg meget frem til at høre, hvad udenrigsministeren kan sige om det forhold, at den kinesiske stat angivelig udfører drab på samvittighedsfanger som eksempelvis fængslede medlemmer af den religiøse Falun Gong-bevægelse, hvis organer derefter går til højt betalende udenlandske og kinesiske patienter – og hvorledes agter regeringen at rejse denne problematik over for den kinesiske regering?
Line Barfod (EL), 2008-01-10:
Men jeg vil stadig gerne høre, om hr. Anders Samuelsen mener, at den bedste måde at organisere styringen af sundhedsvæsenet på, er ud fra, hvad der her og nu udløser penge til en afdeling i konkurrence med, hvad der måtte være af privat på området, frem for at man kunne se samlet på, hvad der er det bedste, så man f.eks. ikke på fødeafdelingerne kan være i en situation, hvor det kan være bedre at få planlagt et kejsersnit end at give en ordentlig fødselsforberedelse og have jordemødre under fødslen, så det ikke bliver nødvendigt med kejsersnit, hvilket faktisk samlet set er billigere for samfundet og langt bedre både for mor og barn.
Rasmus Prehn (S), 2010-03-03:
Der, hvor det bliver paradoksalt, er, at vi har haft et regeringsparti, partiet Venstre, som har turneret land og rige rundt og slået på tromme for, at man ikke skulle lukke skoler, og så kan vi altså se, at der rent faktisk er lukket 138 folkeskoler, mens vi har haft den borgerlige regering.